Парагвай

Република Парагвай (на испански: República del Paraguay) е вътрешноконтинентална (без излаз на море или океан) държава в Южна Америка. Граничи на юг-югозапад с Аржентина, с Бразилия – на североизток и с Боливия – на северозапад. Общата дължина на границите ѝ е 3920 km. Площта ѝ е 406 750 km², от която водната повърхност е 2,3%. Климатът в страната е субтропичен до умерен. Населението на Парагвай през юли 2004 г. е 6 191 368 души. Административно страната е разделена на 17 департамента и един столичен департамент. Столица ѝ е град Асунсион. География Парагвай е разположен в северозападната част на Лаплатската низина. 56% от площта на страната е заета от гори. Растителност – смесени листопадно-вечнозелени гори и храсти (включително и парагвайския чай – мате), в речните долини – заблатени гори и високотревна савана. Главните реки – Парана и Парагвай, са плавателни. Валежи – от 700 – 1000 mm на запад до 2000 mm на изток. Средна месечна температура – юли 17 – 19 °С, януари – 27 – 29 °С. Административно деление Парагвай се състои от 17 департамента и 1 столичен окръг: Горен Парагвай, Горна Парана, Столичен окръг (Парагвай), Консепсион, Итапуа, Мисионес, Сан Педро, Амамбай, Бокерон, Каагуасу, Каасапа, Каниндею, Сентрал, Кордийера, Гуаира, Неембуку, Парагуари и Пресиденте Айес. История Европейците за пръв път пристигат в този район в началото на 16 век. Днешната столица на Парагвай, Асунсион е основана от испанския конкистадор Хуан де Салазар на 15 август 1537 г. Градът става център на испанска колониална провинция, както и център на разпространението на християнството по тези земи през 18 век. Парагвай обявява независимост след като отхвърля местното испанско управление на 14 май 1811 г. Историята на независим Парагвай е белязана от дълги авторитарни управления, политическа нестабилност и опустошителни войни със съседите. Следколониалната история на Парагвай се разделя на следните основни периоди: 1811 – 1816 Основаване на Парагвай и администрацията 1816 – 1840 Управление на Хосе Гаспар Родригес де Франсия 1840 – 1865 Правителства на Карлос Антонио Лопес и Франсиско Солано Лопес 1865 – 1870 Войната на Тройния съюз, най-голямата война в историята на Южна Америка. В нея участват и Бразилия, Аржентина и Уругвай, които се бият в съюз срещу Парагвай. След пет години кървави бойни действия, Парагвай е победен и претърпява загуба на 50% от територията си, както и на 80% от своето население. 1870 – 1904 Възстановяване на Парагвай от войната и управление на правителства от Колорадската партия 1904 – 1932 Управление на Либерална партия 1932 – 1935 Война за Гран Чако (регион в централната част на Южна Америка) с Боливия. Парагвай отвоюва част от спорната територия. 1935 – 1940 Управление на революционерската партия Фебериста и Хосе Феликс Естегарибиа 1940 – 1948 Правителство на Хигинио Мориниго 1948 – 1954 Парагвайска гражданска война и ново управление на Колорадската партия 1954 – 1989 Управление на диктатора Алфредо Стреснер 1989 – Демократични реформи Държавно устройство Парагвай е президентска република – глава на държавата и правителството е президентът, избиран за срок от 5 години. В неговите ръце е съсредоточена изпълнителната власт. Президентът, съгласно конституцията, е главнокомандващ на въоръжените сили, назначава кабинета на министрите и ръководителите на местната администрация. Парламентът е двукамарен конгрес, който се състои от 45 члена на сената и 80 члена на камарата на депутатите, избирани от населението за петгодишен мандат. Сенаторите се избират от националните партийни листи, докато членовете на камарата на депутатите се избират от департаментите и столичния окръг. Стопанство Аграрно-индустриална страна. Обработваемите земи са 8%, а пасищата – 34% от площта на страната. Животновъдството е пасищно – едър рогат добитък (около 8 млн. глави), овце, коне. Основни култури – соя, царевица, захарна тръстика, манго, батати, цитруси. Страната изнася соя (42% от износа), чай (мате), тютюн, памук, кафе. Развито е и лозаро-винарството. От добиваните полезни изкопаеми с най-голямо значение са солта и варовикът. Има и залежи на железни, медни, манганови руди и нефт. Промишлеността е представена от малки предприятия на хранително-вкусовата (обработка на месо), дървообработваща, производство на дъбилен екстракт, текстилна, циментова и тютюнопреработваща промишленост. Тук е построен най-големият в света хидроенергиен комплекс на р. Парана (проектна мощност 12,6 млн. kW). Сивата икономика е с най-висок процент в Латинска Америка, а контрабандата сериозен държавен проблем. Въпреки многобройните официални протести на съседните страни, Парагвай не може да се справи на този етап с нея. Според данни на Прозрачност без граници страната е най-корумпираната в Южна Америка. В същото време това е втората страна по бедност на континента с БВП на глава от населението от 4000 щ.д. за 2007 г. Негативната статистика се допълва с близо 1 милион безработни или 16% от трудоспособното население. Население 6,4 млн. жители (по оценка от юли 2010 г.). Гъстота – 13,8 д/km². Естествен прираст 29. Средна продължителност на живота – мъже – 70 г., жени – 74 г. Етнически състав – парагвайци гуарани (индианци и метиси) – 89,9%, други индианци – 2,2%, бразилци – 3,5%, германци – 1,5%, японци – 0,6%, други – 2,3%. Конфесионален състав: християни – 98,5% (католици – 97,5%, протестанти – 2,0%, други – 0,5%), други – 1,5%. Извън страната живеят около 700 хил. парагвайци, главно в Бразилия и Аржентина. Градско население – 56%. Официалните езици са два – гуарански и испански. По-голямата част от населението владее и двата, но на институционално ниво испанският преобладава. Спорт Най-популярният спорт в Парагвай е футболът. Националният отбор е един от най-добрите на континента и е печелил два пъти Копа Америка – 1953 и 1979 г. На Олимпийски игри в Атина през 2004 г. футболният отбор печели сребърните медали, които до този момент са и единственото олимпийско отличие на страната. На световни първенства парагвайският национален отбор участва седем пъти. След футбола, вторият любим спорт на парагвайците са автомобилните ралита. Най-голямото местно рали е Транс Чако и се провежда от 1971 г. Тенисът е друг спорт, който масово се практикува. На професионално ниво най-добрият парагвайски тенисист за всички времена е Виктор Пеки, който достига до 9-о място в ATP и играе финал на Откритото първенство на Франция през 1979 г. Други Комуникации в Парагвай Транспорт в Парагвай Армия на Парагвай Външна политика на Парагвай Източници